საქართველოს საპროტესტო გამოსვლები (2024)

**საქართველოს საპროტესტო გამოსვლები** — ქუჩის დემონსტრაციების სერია საქართველოს მასშტაბით, რომელიც დაიწყო პარლამენტის მიერ „გარე გავლენის გამჭვირვალობის შესახებ კანონის“ ახალი რედაქციის მხარდაჭერის შემდეგ. კანონი არასამთავრობო ორგანიზაციებს ავალდებულებს დარეგისტრირდნენ „უცხოური გავლენის აგენტებად“, თუ მათი საგარეო დაფინანსება მათი მთლიანი შემოსავლის 20 %-ზე მეტს შეადგენს. თბილისში პოლიციამ გამოიყენა წყლის ჭავლი და ცრემლსადენი გაზი საპროტესტო აქციების დასაშლელად.

## მიზეზები
2024 წლის 3 აპრილს „ქართულმა ოცნებამ“ გამოაცხადა კანონპროექტის უკან დაბრუნების შესახებ, თუმცა ამ ეტაპზე ტერმინი „უცხოური აგენტი“ შეიცვალა ტერმინით „უცხო ქვეყნის ინტერესების გამტარებელი ძალა“. საპარლამენტო უმრავლესობის ლიდერმა მამუკა მდინარაძემ განაცხადა, რომ კანონპროექტის ხელახალი შემოტანის მიზეზია დაფარული დაფინანსების გასაჯაროება, მან ასევე განაცხადა, რომ კანონპროექტი გამიზნული იქნება ყველა უცხოურ წყაროზე, მათ შორის რუსულზეც. 8 აპრილს საქართველოს პარლამენტის ბიურომ კანონპროექტი საპარლამენტო განხილვისათვის დაარეგისტრირა.

კანონპროექტის წინააღმდეგ ერთობლივი განცხადება 400-ზე მეტმა არასამთავრობო ორგანიზაციამ გაავრცელა. 5 აპრილს შვიდმა ოპოზიციურმა პარტიამ - „ახალი“, „გირჩი — მეტი თავისუფლება“, „დროა“, „ერთიანი ნაციონალური მოძრაობა“, „ლელო საქართველოსთვის“, „საქართველოს რესპუბლიკური პარტია“ და „სტრატეგია აღმაშენებელმა“ განაცხადეს, რომ კოორდინაციას გაუწევენ საპარლამენტო ოპოზიციას კანონპროექტის წინააღმდეგ. ნატოს გენერალურმა მდივანმა იენს სტოლტენბერგმა, ევროკავშირის პრესსპიკერმა საგარეო საქმეთა საკითხებში პიტერ სტანომ, გერმანიის საგარეო საქმეთა მინისტრის სპიკერმა სებასტიან ფიშერმა და სხვებმა გამოხატეს უარყოფითი დამოკიდებულება კანონპროექტის მიმართ.

აშშ-ის სახელმწიფო დეპარტამენტის პრესსპიკერმა მეთიუ მილერმა განაცხადა ქართველი დეპუტატების წინააღმდეგ შესაძლო სანქციების დაწესების შესახებ, თუკი მიიღებდნენ კანონს.

ამერიკის შეერთებული შტატების ელჩმა განაცხადა, რომ საქართველოს „ეს კანონი არ სჭირდება“.

პრეზიდენტმა სალომე ზურაბიშვილმა გამოაცხადა, რომ კანონპროექტის წინააღმდეგი იყოა. მან თქვა, რომ ვეტოს დაადებს კანონპროექტს და ამავდროულად შეიწყალა ლაზარე გრიგორიადისი, აქტივისტი, რომელიც შარშანდელი საპროტესტო აქციების დროს დააპატიმრეს პოლიციელისათვის მოლოტოვის კოქტეილის სროლის გამო.

საქართველოს ახალმა პრემიერ-მინისტრმა ირაკლი კობახიძემ გააკრიტიკა უცხოელი ელჩების დამოკიდებულება. მისი თქმით „ელჩები ცდილობენ იკისრონ კანონმდებლის ფუნქციები, მონაწილეობა მიიღონ საკანონმდებლო პროცესში და უკარნახონ წარმომადგენლობითი დემოკრატიის უმაღლეს ორგანოს კანონები მიიღოს თუ არა“.

## პროტესტის ქრონოლოგია
### 15 აპრილი
კანონპროექტის წინააღმდეგ საპროტესტო აქცია საქართველოს პარლამენტის შენობის წინ 15 აპრილს დაიწყო. იმავე დღეს, იურიდიულ საკითხთა კომიტეტში კანონპროექტის განხილვისას, ოპოზიციურმა დეპუტატმა მოქალაქეთა პარტიიდან ალეკო ელისაშვილმა დეპუტატ მდინარაძეს ფიზიკური შეურაცხყოფა მიაყენა. აქციის მონაწილეები თხოვდნენ კომიტეტს არ დამტკიცებინათ კანონპროექტი. შინაგან საქმეთა სამინისტრომ მოუწოდა აქციის მონაწილეებს არ გადალახონ კანონით დადგენილ სიტყვის თავისუფლების საზღვრები. პარლამენტის შენობასთან პოლიცია და აქციის მონაწილეები ერთმანეთს დაუპირისპირდნენ, რის შედეგადაც 14 მომიტინგე დააკავეს.

### 16 აპრილი
კანონპროექტი კომიტეტმა დაამტკიცა და განსახილველად პარლამენტს გადასცა. აქციის მონაწილეებმა პოლიციას ბლაგვი საგნები დაუშინეს, რის შედეგადაც ოთხი პოლიციელი დაშავდა. პოლიციამ შემდგომი ფიზიკური დაპირისპირების თავიდან ასაცილებლად წიწაკის სპრეი გამოყენა.

### 17 აპრილი
17 აპრილს, დაახლოებით 35 000 მომიტინგე გამოვიდა თბილისის ქუჩებში და გადაკეტა საქართველოს პარლამენტის შენობის წინ გზა გადაკეტა, ტერიტორიაზე ასევე იმყოფებოდა ასობით სპეცრაზმელი მომიტინგეების დაკავების მიზნით. საქართველოს პრემიერ-მინისტრმა ირაკლი კობახიძემ პრესკონფერენცია გამართა, სადაც მომიტინგეები დაგმო, როგორც ძალები, რომლებიც ძირს უთხრიან საქართველოს მშვიდობასა და სტაბილურობას. მან ასევე განაცხადა, რომ არასამთავრობო ორგანიზაციები ცდილობდნენ „რევოლუციის მოწყობას“ 2020 წლიდან 2022 წლამდე, ახდენენ მართლამდიდებელი ეკლესიის დისკრედიტაციას“, ავრცელებდნენ „ლგბტ პროპაგანდას“ და სურთ წამოიწყონ პირდაპირი შეიარაღებული კონფლიქტი რუსეთთან და ქვეყანაში გახსნან რუსეთ-უკრაინის ომის „მეორე ფრონტი“. მისი განცხადება ეფუძნებოდა  უკრაინის ეროვნული უშიშროების საბჭოს მდივნის ოლექსი დანილოვის განცხადებას, რომელმაც საქართველოს მოუწოდა ომის დაწყებას რუსეთის წინააღმდეგ. კობახიძემ ასევე დაგმო გერმანიის კანცლერი ოლაფ შოლცი და ნატოს გენერალური მდივანი იენს სტოლტენბერგი კანონპროექტის კრიტიკის გამო და მათ ნათქვამს უწოდა „უსაფუძვლო“.

### 20 აპრილი
აქციის მონაწილეები 20 აპრილს პრეზიდენტის სასახლისკენ გაემართნენ, რათა შეხვედროდნენ პრეზიდენტ სალომე ზურაბიშვილს და გამოეხატათ მხარდაჭერა მის პოზიციაზე გამჭვირვალობის კანონპროექტზე ვეტოს დადებასა და ლაზარე გრიგორიადის შეწყალებასთან დაკავშირებით. 

### 21 აპრილი
მეორე დღეს აქციის მონაწილეები პარლამენტის შენობასთან შეიკრიბნენ და რუსთაველის გამზირი გადაკეტეს და პარლამენტს შემოთავაზებული კანონპროექტის უკან გაწვევა მოსთხოვეს.

### 23 აპრილი
ევროპარლამენტმა საქართველოში წარმოდგენილ კანონმდებლობაზე დებატები გამართა. ევროპარლამენტარმა მირიამ ლექსმანმა თქვა, რომ კანონპროექტი ძირს უთხრის „სამოქალაქო საზოგადოებისა და დამოუკიდებელი მედიის მუშაობას"“ მოუწოდა ევროპის საბჭოს სანქციები დაუწესონ ბიძინა ივანიშვილს, მმართველი პარტიის ლიდერს. მისი თქმით, ევროკავშირმა უნდა „გაყინოს საქართველოსთან ნებისმიერი გაწევრიანების მოლაპარაკების დაწყება“ და საქართველოსთვის ფინანსური დახმარება.

### 24 აპრილი
საქართველოს მართლმადიდებელი ეკლესიის დმანისის და აგარაკ-ტაშირის ეპარქიის ეპისკოპოსმა ზენონ იარაჯულმა დაგმო კანონპროექტი და თქვა, რომ „კანონპროექტი ემუქრება როგორც პიროვნებებს ასევე ორგანიზაციებს, და მას უწოდა არა მხოლოდ არაქრისტიანულ, არამედ „კონსტიტუციის დარღვევა“.

### 25 აპრილი
25 აპრილს ევროპარლამენტმა გამოსცა რეზოლუცია მომხრე 425, 25 წინააღმდეგი და 30-მა თავი შეიკავა, რომელმაც დაგმო უცხოელი აგენტების შესახებ კანონპროექტი და გამოაცხადა რომ აჩერებს საქართველოს, როგორც კანდიდატის წინსვლის მოლაპარაკებებს კანონპროექტის გაუქმებამდე.

### 26 აპრილი
საქართველოს პარლამენტმა გამართა დებატები კანონპროექტზე, სადაც ქართული ოცნების სხვადასხვა დეპუტატმა განაცხადეს, რომ კანონპროექტის არ მიღება ანადგურებს ქართულ იდენტობას და სახელმწიფოებრიობას, ხოლო ოპოზიციამ მას ბიძინა ივანიშვილის რუსოფილური შეთქმულება უწოდა.. რეზოლუციაში ასევე ნათქვამია, რომ კანონპროექტი პირდაპირ ეწინააღმდეგება კოპენჰაგენის კრიტერიუმებს და მისი მიღების შემთხვევაში საქართველოს წევრობა ფუნდამენტურად დაუშვებელია.

ევროკავშირის რეზოლუციის საპასუხოდ, რომელიც გმობდა უცხოელი აგენტების შესახებ კანონპროექტს შალვა პაპუაშვილმა უწოდა „პოლიტიკური განცხადება“ და „ქაღალდის მაკულატურა“, რომელსაც არ აქვს იურიდიული ძალა და „ჩვენი ქვეყნისთვის არანაირი ღირებულება“, მან ასევე განაცხადა, რომ საქართველოს სურვილი ევროკავშირში გაწევრიანების შესახებ რამდენიმე ევროპარლამენტარმა გამოიყენა, როგორც საკუთარი პოლიტიკური დღის წესრიგის იარაღი. მამუკა მდინარაძემ რეზოლუციას „მორიგი ტყუილი და უბრალო შანტაჟი“ და „აბსოლუტურად ამორალური და კატეგორიულად მიუღებელი“ უწოდა. 

26 აპრილს, თელავის საკრებულოს წევრმა ქართული ოცნებიდან ლევან ბერძენაშვილმა განაცხადა, რომ უცხოელი აგენტების შესახებ კანონის წინააღმდეგია, თუ კანონი მიიღება, საქართველო „დაკარგავს ყველაფერს, რაც ევროპასთან არის დაკავშირებული“ და მოუწოდა პარტიის წევრებს პარლამენტში „ხმა მისცენ სინდისს“ და ჩააგდონ კანონპროექტი. იმავე დღეს თბილისის საქალაქო სასამართლოს მოსამართლემ კობა ჩაგუნავამ ოპოზიციის წევრებს, რომლებიც კანონპროექტს აპროტესტებდნენ, სოლიდური ჯარიმის გადახდა დააკისრა „პოლიციელის კანონიერი მოთხოვნისადმი დაუმორჩილებლობისთვის“ და „წვრილმანი ხულიგნობისთვის“.

### 27 აპრილი
ევროპარლამენტარმა კატარინა როთ ნევედალოვამ განაცხადა, რომ ბოლო დროს ევროპარლამენტი ხშირად იმას, რაც არ მოსწონს, უწოდებს „პრორუსულს“ ან „რუსულს“ და ხაზგასმით აღნიშნა, რომ მიუხედავად იმისა, რომ ევროპარლამენტარებს შეუძლიათ თავიანთი მოსაზრებები ჰქონდეთ კანონპროექტზე, საბოლოოდ „კანონპროექტის მიღების შესახებ გადაწყვეტილება საქართველოს ხელისუფლებამ უნდა მიიღოს“.

### 28 აპრილი
28 აპრილს, თბილისში, პირველი რესპუბლიკის მოედანზე 50-დან 60 ათასამდე მომიტინგე შეიკრიბა და საქართველოს პარლამენტისკენ გაემართა კანონპროექტის გაუქმების მოთხოვნით. შემთხვევის ადგილზე პოლიცია იყო მობილიზებული. საპროტესტო აქციების დროს ქართული ოცნების ყოფილი სახელმწიფო მინისტრი ალექსი პეტრიაშვილი „ხულიგნობისა“ და „პოლიციისთვის წინააღმდეგობის გაწევისთვის“ დააკავეს.

### 29 აპრილი
საქართველოს ბიზნეს ასოციაციამ მხარდაჭერა გამოუცხადა ქართული ოცნების მთავრობას და განაცხადა, რომ უცხოური აგენტების კანონპროექტით გამოწვეული პოლიტიკური არასტაბილურობა ცუდია ბიზნესისთვის.  პარლამენტის იურიდიულ საკითხთა კომიტეტმა კანონპროექტის მეორე მოსმენა გამართა, სადაც კომიტეტის თავმჯდომარემ რამდენიმე ოპოზიციონერი დეპუტატი გააძევა დარბაზიდან რეგლამენტის დარღვევის მოტივით.  კიდევ ერთი ერთობლივი განცხადება, ამჯერად 60 ყოფილი ქართველი დიპლომატის, მათ შორის 28 ელჩისა და 5 საგარეო საქმეთა მინისტრის მიერ ხელმოწერილი. მათ დაგმეს ქართული ოცნების ქმედებები. განცხადებაში ნათქვამია, რომ პარტია ბიძინა ივანიშვილის ტოტალურ კონტროლს ექვემდებარება და რომ „ქართულმა ოცნებამ შეცვალა საგარეო პოლიტიკური კურსი დასავლეთიდან რუსეთისაკენ“.

საქართველოს პარლამენტმა კანონპროექტის მეორე მოსმენა 29 აპრილს დაიწყო. იურიდიულმა კომიტეტმა კანონპროექტი მეორე მოსმენით დაამტკიცა. იმავე დღეს მმართველმა პარტიამ კანონპროექტის მხარდასაჭერად სახალხო აქცია გამართა. აქციის მონაწილეებს პარტია „ქართული ოცნების“ თავმჯდომარემ, ბიძინა ივანიშვილმა სიტყვით მიმართა. მისი თქმით, უცხოეთიდან დაფინანსებულმა არასამთავრობო ორგანიზაციებმა მოაწყვეს ვარდების რევოლუცია საქართველოში და მიხეილ სააკაშვილის მთავრობა დაინიშნა საზღვარგარეთიდან და მას უწოდა „არაადამიანური და სადისტური დიქტატურა“. მან ასევე განაცხადა, რომ „გლობალურმა ომის პარტიამ“ უბიძგა საქართველოს რუსეთთან კონფლიქტისკენ 2008 წელს, ხოლო უკრაინას 2014–2022 წლებში. მან განაცხადა, რომ მათ სურდათ „თავისი აგენტების დაბრუნება“ ხელისუფლებაში, რათა გაეხსნათ მეორე ფრონტი რუსეთის წინააღმდეგ საქართველოში. მან ევროპარლამენტის რეზოლუციას უწოდა „საქართველოს საშინაო საქმეებში ჩარევა“ და „გლობალური ომის პარტიის“ მუშაობა და თქვა, რომ „გლობალური ომის პარტიის საქართველოს მიმართ აგრესიის მთავარი მიზეზი არის ის, რომ მიუხედავად დიდი ძალისხმევისა, მათ საქართველო მეორე ფრონტად ვერ აქციეს“. მან დასძინა, რომ წარმატებას ვერ მიაღწევენ, რადგან „თანამედროვე საქართველო არც შევარდნაძის საქართველოა და არც იანუკოვიჩის უკრაინა“. მან ასევე თქვა, რომ 2012 წელს, როდესაც „ქართული ოცნება“ ხელისუფლებაში მოვიდა, მან ვერ დასაჯა ერთიანი ნაციონალური მოძრაობა დანაშაულისთვის, რადგან მათ დასავლეთის დიდი მხარდაჭერა ჰქონდათ.

### 30 აპრილი
30 აპრილს პარლამენტის შენობის შესასვლელთან აქციის მონაწილეები და პოლიცია ერთმანეთს დაუპირისპირდნენ. შსს-ს ინფორმაციით, წვრილმანი ხულიგნობისა და პოლიციის კანონიერი მოთხოვნის დაუმორჩილებლობის ბრალდებით ადმინისტრაციული წესით 63 პირი დააკავეს. ჯანდაცვის სამინისტროს ინფორმაციით, შეტაკების დროს მძიმედ დაშავდა ექვსი პოლიციელი და ხუთი მომიტინგე. მომხდარ ფაქტზე შსს-მ სისხლის სამართლის გამოძიება დაიწყო. ენმ-ის თავმჯდომარე და დეპუტატი ლევან ხაბეიშვილი იყო მათ შორის, ვინც მიიღო დაზიანებები და ჭრილობები სახის არეში. დეპუტატი ხაბეიშვილი პარლამენტის წინ სიტყვით გამოვიდა ინვალიდის ეტლით. პარალელურად გარე მომიტინგეები ცდილობდნენ პარლამენტის ეზოში დაკეტილი ჭიშკრის გარღვევას, მაგრამ სპეცრაზმმა უკან დაახევინა. ჯანდაცვის სამინისტროს ინფორმაციით, ჰოსპიტალიზებული იყო 15 პირი, მათ შორის სამართალდამცავები. დაპირისპირებიდან მალევე, პრეზიდენტმა ზურაბიშვილმა მომიტინგეებს სიმშვიდისკენ და საპროტესტო აქციების კვლავ არაძალადობრივი გზით განვითარებისაკენ და არჩევნებში „ქართული ოცნების“ დამარცხებისკენ მოუწოდა. იმავე დღეს აქციის მონაწილეებმა პარლამენტის შენობას ალყა შემოარტყეს და პარლამენტის ეზოში განლაგებულ პოლიციას დაუპირისპირდნენ. სპეცრაზმმა მომიტინგეების დასაშლელად ცრემლსადენი გაზი, წყლის ჭავლი და წიწაკის სპრეი გამოიყენა.

### 3 მაისი
3 მაისს  დღეს მომიტინგეებმა მოაწყვეს აქცია სასტუმრო „პარაგრაფთან“, რომელიც მასპინძლობდა აზიის განვითარების ბანკის ყოველწლიურ შეხვედრას, რომლის დროსაც ერთი მომიტინგე დააკავეს პოლიციის სიტყვიერი შეურაცხყოფის გამო.

### 9 მაისი
9 მაისს თბილისის პოლიციის დეპარტამენტმა გაავრცელა ინფორმაცია, რომ ერთი დღით ადრე მომხდარი შეტაკების დროს ექვსი პირი დააკავა.

### 11 მაისი
11 მაისს დაახლოებით 50 000 მომიტინგე შეიკრიბა კანონპროექტის მესამე მოსმენის დაწყებამდე და თბილისის ცენტრალური ქუჩები მსვლელობით გაიარეს. მომიტინგეები მსვლელობით მივიდნენ ევროპის მოედანზე, ხელში საქართველოს და ევროკავშირის დროშები ეკავათ და სკანდირებდნენ „არა რუსულ კანონს“. იმავე დღეს შვიდმა ოპოზიციურმა პარტიამ - „ახალმა“, „ერთიანმა ნაციონალურმა მოძრაობამ“, „ლელომ“, „გირჩი - მეტი თავისუფლებამ“, „დროამ“ და „სტრატეგიის აღმშენებელმა“ ერთობლივი განცხადება გაავრცელეს და განაცხადეს, რომ კანონპროექტი მიუღებელია და საპარლამენტო უმრავლესობას მოუწოდებს საერთოდ გააუქმოს კანონპროექტი.

### 12 მაისი
12 მაისს აქციის მონაწილეებმა განაცხადეს, რომ ისინი ღამე დარჩებოდნენ პარლამენტის წინ, რადგან კანონპროექტის მესამე მოსმენა იურიდიულ საკითხთა კომიტეტში მეორე დღეს იყო დანიშნული. რუსთაველის გამზირზე პარლამენტის შენობისკენ მიმავალი გზა გადაკეტეს.

### 13 მაისი
კანონპროექტს მესამე მოსმენით იურიდიულ საკითხთა კომიტეტმა მხარი დაუჭირა. პარლამენტის შესასვლელთან მომიტინგეები და პოლიცია ერთმანეთს შეეჯახა და ოცი ადამიანი დააკავეს, მათ შორის ორი ამერიკელი და ერთი რუსი.

### 14 მაისი
14 მაისს პარლამენტმა კანონპროექტი მესამე მოსმენით 84 ხმით 30-ის წინააღმდეგ მიიღო. პარალელურად, საპროტესტო აქცია პარლამენტის შენობის წინ გაიმართა, დეპუტატები კი პარლამენტის შიგნით ერთმანეთს დაუპირისპირდნენ.  ენმ-მ, ლელომ და „სტრატეგია აღმაშენებელმა“ ბოიკიტის რეჟიმში გადასვლა გამოაცხადეს. პარტია „საქართველოსთვის“ არ შეუერთდა ბოიკოტირებულ პარტიებს და განაცხადა, რომ გააგრძელებს ქართული ოცნების მთავრობასთან ბრძოლას „ყველა ხელმისაწვდომი პლატფორმის გამოყენებით, იქნება ეს ქუჩაში თუ პარლამენტის შიგნით“. საქართველოს პარლამენტმა უსაფრთხოების წითელი დონე გამოაცხადა. აქციის მონაწილეებსა და პოლიციას შორის შეტაკების ფონზე, შსს განცხადებას ავრცელებს, სადაც ნათქვამია, რომ აქცია ძალადობაში გადაიზარდა და აქციის მონაწილეებს „კანონით დადგენილი ნორმების“ დაცვისკენ მოუწოდა. 14 მაისს პოლიციამ 13 ადამიანი დააკავა. 

### 15 მაისი
15 მაისს მომიტინგეებს შეუერთდნენ ლატვიის, ლიეტუვას, ესტონეთისა და ისლანდიის საგარეო საქმეთა მინისტრები, რომლებიც საქართველოში ჩამოვიდნენ პრეზიდენტ სალომე ზურაბიშვილთან, პრემიერ-მინისტრ ირაკლი კობახიძესთან და სხვებთან შესახვედრად. საქართველოს პარლამენტის თავმჯდომარემ შალვა პაპუაშვილმა დაგმო საპროტესტო აქციებში უცხოელი პოლიტიკოსების მონაწილეობა და მას უწოდა „არამეგობრული აქტი“.

### 18 მაისი
აქციის მონაწილეები პარლამენტის შენობამდე 18 მაისს სხვადასხვა ლოკაციებიდან მივიდნენ. ამავე დღეს სალომე ზურაბიშვილმა კანონს ვეტო დაადო.

### 24 მაისი
24 მაისს მომიტინგეებმა მსვლელობა მოაწყვეს თავისუფლების მოედანზე და დედაენის ბაღთან, აქცია შინაგან საქმეთა სამინისტროსთან დაასრულეს და მოითხოვეს ბოლო საპროტესტო აქციების დროს დაკავებული პირების დაუყოვნებლივ გათავისუფლება.

### 28 მაისი
28 მაისს პარლამენტმა 84 ხმით 4-ის წინააღმდეგ პრეზიდენტის ვეტო დაძლია. ოპოზიციის წევრებმა კენჭისყრისაგან თავი შეიკავეს. აქციის მონაწილეები შეიკრიბნენ პარლამენტის შენობის მიმდებარედ, რათა გაეპროტესტებინათ შედეგი, ბევრი ადამიანი აპროტესტებდა კანონის მიღებას „ქართული ოცნების“ შტაბ-ბინის გარშემო..

### 31 მაისი
31 მაისს ლიეტუვის ელჩი საქართველოში, ანდრიუს კალინდრა, საქართველოს საგარეო საქმეთა სამინისტრომ საპროტესტო აქციებზე ქვეყნის საგარეო საქმეთა მინისტრის დასწრების გამო დაიბარა.

### 2 ივნისი 
2 ივნისს პირველი რესპუბლიკის მოედანზე გაიმართა საქველმოქმედო აქცია-კონცერტი „ქართველი მუსიკოსები ევროპული მომავლისთვის.“ აქცია-კონცერტი საპროტესტო აქციებზე დაპატიმრებული და დაჯარიმებული ადამიანების მხარდასაჭერად და ჯარიმების თანხის შესაგროვებლად გაიმართა. 3 ივნისის 14:00 საათის მონაცემით, საქველმოქმედო ანგარიშზე 348 000 ლარი იყო შეგროვებული.

### 3 ივნისი
3 ივნისს საქართველოს პარლამენტის თავმჯდომარემ შალვა პაპუაშვილმა კანონს ხელი მოაწერა.

## რეაქცია
### ევროპის კავშირი
2024 წლის 17 აპრილს, ევროკავშირის უმაღლესმა წარმომადგენელმა საგარეო საქმეთა და უსაფრთხოების პოლიტიკის საკითხებში ჯოზეფ ბორელმა და სამეზობლო და გაფართოების საკითხებში კომისარმა ოლივერ ვარჰეიმ გაავრცელეს ერთობლივი განცხადება კანონპროექტთან დაკავშირებით და გამოხატეს შეშფოთება. 

2024 წლის 27 აპრილს, ლიეტუვის პრეზიდენტმა გიტანას ნაუსედამ განაცხადა, რომ კანონპროექტი „დააშორებს [საქართველოს] ევროპულ იდეალებს“ და რომ ევროკავშირმა „ამაზე რეაგირება უნდა მოახდინოს“.

11 მაისს ევროკავშირის ელჩმა საქართველოში პაველ ჰერჩინსკიმ განაცხადა, რომ „კანონპროექტი არ უნდა იქნეს მიღებული დღეს არსებული ფორმით“.

ევროკავშირი ცდილობდა ერთიანი პოზიციის დაფიქსირებას საქართველოს კანონპროექტთან დაკავშირებით. ევროკავშირის წევრი ქვეყნების ერთობლივ განცხადებაზე საუბარი 13 მაისიდან იყო დაყენებული, მაგრამ საბოლოოდ ის ვერ განხორციელდა, რადგან უნგრეთმა და სლოვაკეთმა დაბლოკეს ინიციატივა იმ მიზეზით, რომ მათ „არ მიაჩნდათ სწორად ევროკავშირის ჩარევა მესამე ქვეყნის შიდა პოლიტიკაში“.

2024 წლის 13 მაისს გერმანიის პარლამენტის საგარეო ურთიერთობათა თავმჯდომარემ მაიკლ როთმა მოუწოდა საქართველოს პარლამენტს გაეწვიათ კანონპროექტი.

18 მაისს ლატვიის საგარეო საქმეთა მინისტრმა ბაიბა ბრაჟემ მოუწოდა საქართველოს გადაეხედა გადაწყვეტილება გამჭვირვალობის შესახებ კანონის მიღებაზე.

### რუსეთი
მარია ზახაროვამ გააკრიტიკა ევროკავშირის პოზიცია საქართველოში არსებულ ვითარებასთან დაკავშირებით და დაადანაშაულა ჯოზეფ ბორელი „წესიერების საზღვრების გადალახვაში“ და „საქართველოს მოქალაქეებზე ზეწოლაში“. 

რუსეთის ეკონომიკური განვითარების სამინისტრომ რუსეთის მოქალაქეებს საქართველოში მოგზაურობისგან თავის შეკავების რეკომენდაცია მისცა.

### თურქეთი
2024 წლის 16 მაისს, საქართველოს პრემიერ-მინისტრთან ირაკლი კობახიძესთან შეხვედრისას, თურქეთის პრეზიდენტმა რეჯეფ თაიფ ერდოღანმა განიხილა საქართველოში მიმდინარე საპროტესტო აქციები და განაცხადა, რომ მისი ქვეყნის სახელით იმედოვნებს, რომ სიტუაცია მოგვარდება „ქართველი ხალხის საუკეთესო ინტერესებიდან გამომდინარე“.

### აშშ
2024 წლის 26 აპრილს აშშ-ს სახელმწიფო დეპარტამენტის პრესსპიკერის მოადგილემ ვედანტ პატელმა განაცხადა, რომ სახელმწიფო დეპარტამენტმა საქართველოს გამჭვირვალობის კანონპროექტი „წარმოუდგენლად შემაშფოთებელი“ მიიჩნია.

14 მაისს ამერიკელი ოფიციალური პირები ქართველ პოლიტიკოსებს სანქციებით დაემუქრნენ ქართველი დეპუტატების მიერ კანონპროექტის დამტკიცების შემთხვევაში. საქართველოს ოფიციალურ პირებთან საუბრის შემდეგ, სახელმწიფო მდივნის თანაშემწემ ჯიმ ო'ბრაიენმა პრესას განუცხადა: „თუ კანონი წინ წავა ევროკავშირის ნორმებთან შესაბამისობაში იქნება და ძირს გამოუთხრის დემოკრატიას, მაშინ ჩვენ დავინახავთ შეზღუდვებს, რომლებიც მოდის შეერთებულ შტატებიდან. ეს არის ფინანსური და/ან მოგზაურობის შეზღუდვები რომელიც შეეხება ამ ქმედებებზე პასუხისმგებელ პირებსა და მათ ოჯახებს“.

## იხილეთ აგრეთვე
*საქართველოს საპროტესტო გამოსვლები (2023)
*კანონი „უცხოური გავლენის გამჭვირვალობის შესახებ“

## სქოლიო
კატეგორია:საპროტესტო გამოსვლები საქართველოში
კატეგორია:2024 წელი საქართველოში